บ่อยครั้งที่เดินทางออกต่างจังหวัด แล้วนึกอยากจะกินอาหารอร่อยๆ ในท้องถิ่นนั้นๆ แต่ไม่รู้ว่าจะไปร้านไหนดี เพราะในแต่ละท้องถิ่นก็มีร้านอาหารหลากหลายให้เลือก ซึ่งก็ไม่แน่ว่าจะอร่อยถูกปากหรือไม่

แต่ถ้าหากใครเดินทางไปแถวๆ ภาคตะวันออก ก็อยากให้ลิ้มลองร้านก๋วยเตี๋ยวหมูร้านนี้กันดูสักครั้ง ราคาไม่แพง และบรรยากาศเหมือนบ้านสมัย 40 ปีที่แล้ว ชวนให้คิดถึงวันวานจริงๆ

เพียงขับรถไปตามเส้นทาง ชลบุรี-พัทยา-สัตหีบ-ระยอง-แกลง หรือ มอเตอร์เวย์-บ้านบึง-แกลง แล้วขับตรงมาทางจันทบุรีอีก 2 ไฟแดง จากนั้นเลี้ยวซ้ายตรงแยกไฟแดงประแสร์ แล้วขับตรงเข้าไปอีกราวๆ 200 เมตร ก็จะพบร้านก๋วยเตี๋ยวบ้านบึงสูตรดั้งเดิมอยู่ทางซ้ายมือ 

ก๋วยเตี๋ยวร้านนี้เน้นความสดใหม่ของวัตถุดิบโดยทางร้านมีความเชื่อว่า ความสดใหม่ของวัตถุดิบที่นำมาปรุงนั้นจะทำให้รสชาติของอาหารดีและแตกต่างไปจากเดิม

เมนูเด่นคือ “เส้นปลาต้มยำ” (ราคา 45 บาท) ด้วยเส้นปลาที่นุ่มเหนียวและไม่มีกลิ่นคาว เสิร์ฟมาในน้ำซุปรสเข้มที่ปรุงจากกุ้งและหมึกสดๆ จากทะเล ให้รสหวานตามธรรมชาติ เป็นความหวานที่ต่างไปจากน้ำซุปที่ใส่น้ำตาลหรือผงชูรส แถมแค่เส้นปลาในน้ำซุปธรรมดาก็มีรสชาติดีอยู่แล้ว พอเพิ่มเครื่องปรุงต้มยำเข้าไปอีก ทั้งพริก ทั้งถั่วที่คั่วใหม่ๆ รสชาติก็ยิ่งเข้มข้นขึ้นมากกว่าเดิม 

นอกจากเมนูก๋วยเตี๋ยวแล้ว ที่นี่ยังมีพวกเมนูข้าวต่างๆ ด้วยนะ เช่น “ข้าวกล้องปลาข้าวสารทอด” (ราคา 45 บาท) ใช้ข้าวกล้องที่สีด้วยกรรมวิธีเฉพาะของร้าน ทำให้ได้เม็ดข้าวที่กรุบไม่กระด้าง และนุ่มเคี้ยวง่าย ทานพร้อมกับปลาข้าวสารทอดกรอบที่ยังคงไว้ซึ่งรสชาติของเนื้อปลา ได้รสสัมผัสทั้งนุ่มและกรอบในคำเดียว เสิร์ฟพร้อมน้ำซุปไร้มัน ซึ่งปกติน้ำซุปที่ต้มด้วยกระดูกจะมีไขมันลอยอยู่ที่ผิวหน้า แต่ด้วยกรรมวิธีเฉพาะของร้าน ที่สามารถขจัดเอาไขมันออกไปได้จนหมด โดยยังคงไว้ซึ่งรสชาติของแกนสันหลังหมู กุ้งและหมึกสด แถมเนื้อหมึกในน้ำซุปก็ถูกเคี่ยวจนนุ่มกินง่าย

อาหารกินเล่นเค้าก็มี “เต้าหู้ทอดเสริฟพร้อมน้ำจิ้ม” (ราคา 40 บาท) ซึ่งเต้าหู้ที่ทางร้านเลือกมาปรุงนั้น เป็นเต้าหู้เนื้อแน่นๆ ที่นำมาทอดให้ผิวด้านนอกกรอบ แต่ยังคงรสชาติและผิวสัมผัสนุ่มๆ ของเต้าหู้ไว้เป็นอย่างดี ส่วนน้ำจิ้มก็ปรุงจากถั่วคั่วใหม่และมะขามเล็ก รสชาติของน้ำจิ้มมะขามจะได้รสชาติที่เปรี้ยวอมหวานกลมกล่อมกำลังดี